**Jegyzőkönyv**

**Készült**: A Térségfejlesztési Bizottság 2016. április 28-án, a Megyeháza Zrínyi Miklós tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk**: Köszönti az ülésen megjelenteket és megállapítja, hogy a jelenlévő 10 képviselővel a bizottság határozatképes. Megkérdezi, hogy az előzetesen kiküldött napirend tervezethez kapcsolódóan van-e valakinek javaslata, észrevétele. Mivel ilyen nem merül fel, a bizottság az alábbi határozatot hozza:

**13/2016. (IV.28.) TB számú határozat**

A Térségfejlesztési Bizottság egyhangúlag elfogadta napirendjét.

**Rendelet-tervezet a Zala Megyei Önkormányzat 2015. évi gazdálkodásának zárszámadásáról, a maradvány megállapításáról**

**Fodor Márk**: Felkéri a Hivatal képviselőjét, hogy röviden összegezze az előterjesztésben foglaltakat.

**Hellerné Vizsy Rita**: Tájékoztatja a bizottságot, hogy a 2015. évi bevételek 539.227 e Ft-ra teljesültek. A százalékos teljesítést 1. sz. melléklet összevontan tartalmazza, a 6. és 7. sz. mellékletekben külön szerepel az önkormányzat és hivatal. A megyei önkormányzat feladatainak támogatása 221.800 e Ft volt, ezen kívül bérkompenzációra, prémiumévek programra kaptunk állami támogatást, valamint a megyei önkormányzatok rendkívüli támogatásában is részesültünk. A pályázatokkal kapcsolatban a SI-HU, ÁROP, ETT és Értéktár pályázatok bevételei érkeztek meg, valamint az RFÜ-től az integrált területi program elkészítésével kapcsolatos bevétel. A kiadásokat feladatok szerint a 8. és 9. sz. mellékletek tartalmazzák. Az önkormányzatnak nem volt hiánya, külső finanszírozás igénybevételére nem került sor.

**Fodor Márk**: Kérdezi, hogy van-e valakinek észrevétele vagy kérdése az elhangzottakkal kapcsolatban. Mivel ilyen nem merül fel, a bizottság az alábbi határozatot hozza:

**14/2016. (IV.28.) TB számú határozat**

A Térségfejlesztési Bizottság egyhangúlag jóváhagyta a Zala Megyei Önkormányzat 2015. évi gazdálkodásának zárszámadásáról, a maradvány megállapításáról szóló rendelet-tervezetet és javasolja közgyűlés elé terjesztését.

**Rendelet-tervezet a Zala Megyei Önkormányzat 2016. évi költségvetésének módosítására**

**Fodor Márk**: Felkéri a Hivatal munkatársát az előterjesztésben foglaltak rövid összefoglalására.

**Hellerné Vizsy Rita**: Elmondja, hogy az elmúlt időszakban bérkompenzációra és prémiumévek programra kaptunk állami támogatást, valamint a Földművelésügyi Minisztérium 2.900 e Ft-tal támogatja a „Kovászna megyei értéktár megvalósítása” elnevezésű pályázatot. A hivatalhoz időközi választások lebonyolítására érkezett 95 e Ft a Nemzeti Választási Irodától. A módosítások után a költségvetés főösszege 496.448 e Ft-ra változik.

**Fodor Márk**: Megkérdezi, hogy van-e valakinek észrevétele vagy kérdése a napirendi ponttal kapcsolatban.

Mivel ilyen nincs, a bizottság az alábbi határozatot hozza:

**15/2016.(IV.28.) TB számú határozat**

A Térségfejlesztési Bizottság egyhangúlag jóváhagyta a Zala Megyei Önkormányzat 2016. évi költségvetésének módosítására vonatkozó rendelet-tervezetet és javasolja közgyűlés elé terjesztését.

*Strázsai Zoltán képviselő úr megérkezik és bekapcsolódik a bizottság munkájába.*

**Tájékoztató a Szociális és Gyermekvédelmi Főigazgatóság Zala Megyei Kirendeltsége által ellátott feladatokról**

**Fodor Márk**: Köszönti Györe Edinát a Főigazgatóság Zala Megyei Kirendeltségének igazgatóját és felkéri az előterjesztésben foglaltak rövid szóbeli kiegészítésére.

**Györe Edina**: Megköszöni a meghívást és elmondja, hogy 2015. február 18-tól tölti be a kirendeltség igazgatói posztját, de már azt megelőzően is szociális szakemberként dolgozott 2002 óta. Röviden bemutatja szakmai hátterét és beszél eddigi tevékenységéről. Ezt követően elmondja, hogy a Főigazgatóság létrejötte óta átkerültek a MIK-től a szociális és gyermekvédelmi feladatok hozzájuk, s azóta is jelentős változások zajlottak a szervezeten belül, többek között új főigazgatója is van a szervezetnek. A 2015-2016-os években fejlesztések indultak az ellátórendszerben, amelyről elmondja, hogy a Zala Megyei Kirendeltséghez tartoznak a korábbi megyei intézmények, amelyek továbbra is működnek a régi telephelyeken, valamint átvettek Nagykanizsától egy intézményt, egyet pedig a Fővárosi Önkormányzattól. A pózvai intézményüket időközben pályázati támogatásból fel tudták újítani, kivéve a demens részleget, amelyre szintén nagy szükség lenne. A többi intézményben is zajlanak felújítások, így például a nagykanizsai Fogyatékkal Élők Integrált Szociális Intézményében, valamint 2 gyermekotthonban, illetve újra indul a palini lakásotthon is. Fő cél a zsúfoltság megszüntetése az összes intézményben, valamint az állagmegóvás.

A főigazgató személyének változásával jelentős változások történtek a kirendeltségeknél is, így például Zalában 30 fős plusz létszámhoz jutottak. Az intézményektől több gazdasági feladat bekerült a központba, s nagy figyelmet fordítanak a takarékos gazdálkodásra.

2015-ben pályázati támogatás segítségével kialakítottak egy autista farmot a megyében, amely jól működik.

Szociális foglalkoztatás is megvalósult intézményeikben, s az így készült termékeket különféle vásárokon értékesítik.

Zala megyében jelenleg 655 fő várakozik arra, hogy bekerülhessen valamelyik intézményükbe, amely meglehetősen magas szám, amely jelzi, hogy további férőhelyekre lenne szükség az intézményrendszerben. A közel 2000 ellátottra jelenleg 1100 dolgozó jut, s folyamatosan létszámhiánnyal küzdenek, amely szintén megoldást kíván.

A gazdaságossági szempontok figyelembe vételével megkezdődött a Zala Megyei Kirendeltség illetékességi területén működő szociális intézmények integrációjának előkészítése. Ennek eredményeként a jelenlegi hét önálló költségvetési szervként működő intézmény három szervezetté egyesül majd, megvalósítva a különböző ellátási formák egymásra épülését, illetve szervezeti és szakmai összekapcsolását.

Végezetül köszönetét fejezi ki a mindennapi munkájukhoz nyújtott támogatásért.

**Fodor Márk**: Megkérdezi, hogy a következő 10 évre mennyi férőhely prognosztizálható az intézményrendszerben.

**Györe Edina**: Elmondja, hogy az egyház is foglalkozik szociális ellátással, amely további férőhelyeket jelent a rászorulók számára, de a lakosság elöregedésével egyre nő az igény az ilyen ellátásra és növekszik az ápolási feladatok részaránya az intézményekben.

**Fodor Márk**: A földrajzi lefedettség megfelelő-e a megyei intézmények tekintetében?

**Györe Edina**: Igen, de sokszor nagyon nehéz a dolgozók biztosítása az egyes intézményekben a bejárás nehézkessége miatt. Legnagyobb gond, hogy hiányoznak az egészségügyi szakképzettséggel bíró dolgozók, sok a betöltetlen álláshelyük.

**Fodor Márk**: Olyan információi vannak, hogy a bölcsődékben, óvodákban nem lehetett beintegrálni megváltozott képességű gyerekeket. Kérdezi, hogy mit lehet tenni ezzel.

**Györe Edina**: Az integrált intézményrendszerben is problémát jelent, hogy a fogyatékos gyerekek maradnak bent az intézményekben, ezért nagyon fontos lenne a társadalmi elfogadás erősítése. Az orvosi szakvélemények meghatározzák egyébként, hogy milyen szintű ellátásra jogosult valaki.

Elmondja, hogy a kirendeltséghez tartozó intézményrendszerben jelenleg hiányszakmának számít a pszichológus és gyógypedagógus.

**Dr. Fekete Zoltán**: Egészségügyben dolgozóként fontosnak tartja hangsúlyozni, hogy olyan szféráról van most szó, amely előtt kalapot kell emelnünk, s kéri, hogy igazgató asszony tolmácsolja a megyei közgyűlés elismerését a dolgozók felé is. Felidézi, hogy nem volt egyszerű az átmenet a MIK és SZGYF között, most pedig rengeteg pénzre lenne szükség ebben a szférában, s nagyon fontos lenne az itt dolgozók anyagi megbecsülése.

Az előterjesztésben olvastunk az intézmények integrációjáról. Mikorra várható ennek lezárulása?

**Györe Edina**: 2016. július 1-vel valósul meg az intézményi integráció. Nagy dilemma volt az előkészítés során, hogy melyik intézmény hova kerüljön, figyelembe kellett venni a földrajzi elhelyezkedésüket is. A dokumentációt már előkészítették az átalakuláshoz, s hangsúlyozza, hogy ez a változás az ellátást nem érinti, inkább csak a gazdálkodást. Kiemeli, hogy az előkészítés folyamán végig jó volt az együttműködés az intézményvezetőkkel, akiket köszönet illet ezért.

**Fodor Márk**: Szavazásra bocsátja a határozati javaslatot, melyről a bizottság az alábbi határozatot hozza:

**16/2016. (IV.28.) TB számú határozat**

A Térségfejlesztési Bizottság egyhangúlag elfogadta a Szociális és Gyermekvédelmi Főigazgatóság Zala Megyei Kirendeltsége által ellátott feladatokról szóló tájékoztatót.

*Szabó Péter képviselő úr távozott az ülésről.*

**A Nemzeti Agrárgazdasági Kamara tájékoztatója a 2014-2015. évi tevékenységéről, különös tekintettel a Zala megyei feladat-ellátásra**

**Fodor Márk**: Köszönti Lendvay Miklóst, a Nemzeti Agrárgazdasági Kamara Zala megyei igazgatóját az ülésen és felkéri az előterjesztésben foglaltak rövid szóbeli kiegészítésére, összegzésére.

**Lendvay Miklós**: Elmondja, hogy 2013 óta tölti be a megyei igazgatói pozíciót Zalában. Az előterjesztésben részletes áttekintést adtak az agrárium helyzetéről, amelyből most a leglényegesebb elemeket emelné csak ki: A növénytermesztési ágazatban problémát okozott a tavalyi évben a sok csapadék, amely terméskiesést eredményezett a gabonaféléknél kialakult gombabetegségek miatt. Az állattenyésztés esetében dinamikus növekedést mutatnak a számadatok, de ezeket befolyásolta a támogatáspolitika változása is, melynek következtében fehéredett a fekete és szürkegazdaság, s több állat került hivatalos bejelentésre a korábbiakhoz képest. Ez különösen igaz a sertés és szarvasmarha állományra. A gyümölcstermesztési ágazatban nem volt jelentős fagykár az elmúlt évben, amely időjárási szempontból amúgy is kedvezőnek számított a körte, szőlő és alma szempontjából. Ugyanakkor nagyon alacsonyak voltak a felvásárlási árak, részben az orosz embargó hatásaként.

2014-től változás történt a Kamaránál, mivel a Kormányhivataloktól ide került a falugazdász hálózat, amely új feladatokat is kapott, s bevonásukkal zökkenőmentes volt a támogatási kérelmek beadása. 2015-ben a támogatásoknál új elemként jelent meg az ún. zöldítés, amelynek teljes megértéséhez komoly segítséget tudtak nyújtani a gazdáknak kamarai tájékoztatók, segítségnyújtás révén.

**Fodor Márk**: Kérdezi, hogy van-e valakinek észrevétele, kérdése az elhangzottakhoz.

**Völgyi Zoltán**: A Kamara széles hatáskörrel bír, a földtulajdonszerzésben véleményezési joga van. Mennyire tudják kiszorítani a külföldieket?

**Lendvay Miklós**: Az eljárásrend szerint a Kamara véleményez minden egyes adásvételi szerződést földvásárlásnál, ezért úgy véli, hogy ki tudják szorítani a külföldieket. Ugyanakkor a Kamara csak az első fokot jelenti, ezt követően a felek kérhetnek még módosítást.

**Völgyi Zoltán**: A vadászattal kapcsolatban arról tájékoztatott a Kamara, hogy új vadászati jog van, a gazdák viszont nem tájékozottak ebben, nem tudják, mit tehetnek. A Kamara hogyan tud segíteni ebben?

**Lendvay Miklós**: Érkeztek megkeresések a tájékoztatással kapcsolatban, így a Kamara szívesen szervez csoportos tájékoztatókat a vadászati joggal kapcsolatban.

**Pálinkás Róbert**: A Zala Megyei Vadászkamara elnökeként elmondja, hogy a jelenleg működő földtulajdonosi közösségeknek szívesen nyújtanak tájékoztatást ők is. Véleménye szerint a földtulajdonosoknak most nincs dolguk a vadászati jog változásával kapcsolatban. Elbírálás után alakulnak ki az újonnan kialakított vadászterületek, a törvényi szabályozásnak megfelelően a Kormányhivatal dönt róluk. Úgy véli, hogy demokratikus a rendszer, de fontos a földtulajdonosok részvétele.

**Fodor Márk**: Megkérdezi, hogy az előterjesztéssel kapcsolatban van-e még kérdése valakinek.

**Strázsai Zoltán**: Észrevételként szeretne megjegyezni annyit, hogy köszöni a NAK munkáját. A hozzá beérkező gazdálkodói igények alapján példaértékű a kamarai képviselet és a gazdák érdekeinek védelme országosan is. Köszönetét fejezi ki ezért.

**Dr. Fekete Zoltán**: Ismerjük a tej ágazat nehéz helyzetét. Olaszország miért nem akar Magyarországi tejet vásárolni?

**Lendvay Miklós**: Saját magukat el szeretnék látni önállóan, ezért a magasabb kvóták miatt is nagy építkezésekbe kezdtek.

Mivel további kérdés, észrevétel nem merül fel a bizottság a következő határozatot hozza:

**17/2016. (IV.28.) TB számú határozat:**

A Térségfejlesztési Bizottság egyhangúlag elfogadta a Nemzeti Agrárgazdasági Kamara tájékoztatóját a 2014-2015. évi tevékenységéről, különös tekintettel a Zala megyei feladat-ellátásra és javasolja közgyűlés elé terjesztését.

**Tájékoztató a Környezeti és Energiahatékonysági Operatív Program (KEHOP) előkészítéséről és végrehajtásáról**

**Fodor Márk**: Megkérdezi, hogy van-e valamilyen megjegyzés, észrevétel az előterjesztéssel kapcsolatban.

**Dr. Mester László**: Tájékoztatja a bizottság tagjait, hogy Dr. Nemcsok Dénes helyettes államtitkár, az előterjesztés készítője csak a közgyűlés ülésén tud részt venni, ezért ott tudják feltenni neki esetleges kérdéseiket, illetve szívesen tolmácsoljuk is a kérdéseket.

**Fodor Márk**: Ha további kérdés, észrevétel nincs, akkor szavazásra bocsátja az előterjesztésben foglaltakat, melyről a bizottság az alábbi határozatot hozza:

**18/2016. (IV.28.) TB számú határozat:**

A Térségfejlesztési Bizottság egyhangúlag elfogadta a Környezeti és Energiahatékonysági Operatív Program (KEHOP) előkészítéséről és végrehajtásáról szóló tájékoztatót és javasolja közgyűlés elé terjesztését.

**A Muravidéki Magyar Önkormányzati Nemzeti Közösség és a Zala Megyei Önkormányzat között 2016. évre kötendő Együttműködési Megállapodás elfogadása**

**Fodor Márk**: Megkérdezi, hogy van-e valakinek kérdése vagy észrevétele az előterjesztésben foglaltakkal kapcsolatban.

**Dr. Mester László**: Tájékoztatja a bizottság tagjait, hogy a Muravidéki Magyar Önkormányzati Nemzeti Közösség elnöke részt fog venni a közgyűlés ülésén, így esetleges kérdéseiket ott tudják feltenni neki. Elmondja még, hogy változatlanul 1 millió forinttal támogatjuk a szervezetet, amely a tavalyi támogatási összeggel már elszámolt, így nincs akadálya az újabb támogatás nyújtásának.

**Fodor Márk**: Szavazásra bocsátja az előterjesztésben foglaltakat, melyről a bizottság az alábbi határozatot hozza:

**19/2016. (IV.28.) TB számú határozat**

A Térségfejlesztési Bizottság egyhangúlag támogatta a Muravidéki Magyar Önkormányzati Nemzeti Közösség és a Zala Megyei Önkormányzat között 2016. évre kötendő Együttműködési Megállapodás megkötését.

**A Zala Megyei Területfejlesztési Ügynökség Közhasznú Nonprofit Kft. 2015. évi egyszerűsített éves beszámolójának és közhasznúsági mellékletének elfogadása**

**Fodor Márk**: Köszönti Bali Józsefet, a társaság ügyvezetőjét és kéri, hogy foglalja össze röviden az előterjesztésben foglaltakat.

**Bali József**: Elmondja, hogy a szokásos szerkezetben állították össze a tájékoztatót. Az előző ciklus pályázatai kifutottak, lezárták azokat, a társaság Felügyelő Bizottsága pedig április 15-i ülésén véleményezte és a közgyűlés számára elfogadásra javasolta a kft. 2015. évi egyszerűsített éves beszámolóját és közhasznúsági mellékletét.

**Fodor Márk**: Kérdezi, hogy van-e ezzel kapcsolatban kérdés, észrevétel.

Mivel további kérdés nem merül fel, a bizottság az alábbi határozatot hozza:

**20/2016. (IV.28.) TB számú határozat**

A Térségfejlesztési Bizottság egyhangúlag elfogadta a Zala Megyei Területfejlesztési Ügynökség Közhasznú Nonprofit Kft. 2015. évi egyszerűsített éves beszámolóját és közhasznúsági mellékletét és javasolja azok közgyűlés elé terjesztését.

**Tájékoztató a Zala Megyei Önkormányzat 2015. évi területfejlesztési és területrendezési feladatairól**

**Fodor Márk**: Felkéri a Hivatal munkatársát az előterjesztésben foglaltak rövid összegzésére.

**Dr. Mester László**: Elmondja, hogy jogszabályban rögzített feladat az évenkénti tájékoztatás a területfejlesztéssel illetve területrendezéssel kapcsolatosan elvégzett munkáról.

**Fodor Márk**: Van-e valakinek kérdése az előterjesztésben foglaltakkal kapcsolatban?

Mivel kérdés, észrevétel nem merül fel, a bizottság az alábbi határozatot hozza:

**21/2016. (IV.28.) TB számú határozat**

A Térségfejlesztési Bizottság egyhangúlag elfogadta a Zala Megyei Önkormányzat 2015. évi területfejlesztési és területrendezési feladatairól szóló tájékoztatót.

**A Zala Megyei Önkormányzati Hivatal 2015. évi belső ellenőrzési jelentése**

**Fodor Márk**: Kérdezi, hogy a Hivatal részéről kíván-e valaki szólni az előterjesztéssel kapcsolatban.

**Dr. Mester László**: Elmondja, hogy a pályázatok utóellenőrzését végezték el, melynek során apróbb hiányosságokat tártak fel. Ezek kiküszöbölésére intézkedési tervek készültek.

**Fodor Márk**: Kérdezi, hogy van-e valakinek kérdése, észrevétele az előterjesztésben foglaltakkal kapcsolatban.

Mivel további kérdés, észrevétel nem merül fel, a bizottság az alábbi határozatot hozza:

**22/2016. (IV.28.) TB számú határozat**

A Térségfejlesztési Bizottság egyhangúlag jóváhagyta a Zala Megyei Önkormányzati Hivatal 2015. évi belső ellenőrzési jelentését és javasolta közgyűlés elé terjesztését.

**Fodor Márk**: Megkérdezi, hogy van-e valakinek egyéb észrevétele, kiegészítése az ülésen elhangzottakhoz. Ha ilyen nincs, akkor megköszöni a részvételt és az ülést lezárja.

k.m.f.

Fodor Márk

a Térségfejlesztési Bizottság elnöke

Dr. Fekete Zoltán

a Térségfejlesztési Bizottság alelnöke